
 3.6.2017
 BG
 Официален вестник на Европейския съюз
 L 143/1
 РЕГЛАМЕНТ ЗА ИЗПЪЛНЕНИЕ (ЕС) 2017/949 НА КОМИСИЯТА
 от 2 юни 2017 година
 за определяне на правила за прилагането на Регламент (ЕО) No 1760/2000 на Европейския парламент и на Съвета по отношение на конфигурацията на идентификационния код за говеда и за изменение на Регламент (ЕО) No 911/2004 на Комисията
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 1760/2000 на Европейския парламент и на Съвета от 17 юли 2000 г. за създаване на система за идентификация и регистрация на едър рогат добитък и относно етикетирането на говеждо месо и продукти от говеждо месо и за отмяна на Регламент (ЕО) No 820/97 на Съвета (1), и по-специално член 4, параграф 3, буква в) от него,
 като има предвид, че:
 (1)
 С Регламент (ЕО) No 1760/2000 се определят правилата относно идентификацията и регистрацията на говеда. За да се даде възможност за проследяване на движението на говеда, в посочения регламент се предвижда всички животни да бъдат идентифицирани посредством най-малко две средства за идентификация, изброени в приложение I към него и имащи еднакъв уникален идентификационен код. Средствата за идентификация, изброени в посоченото приложение, включват класическа ушна марка и електронен идентификатор под формата на електронна ушна марка, търбушен болус или транспондер, който се инжектира.
 (2)
 В Регламент (ЕО) No 1760/2000, изменен с Регламент (ЕС) No 653/2014 (2), се предвижда, че правилата относно конфигурацията на идентификационния код се определят посредством актове за изпълнение.
 (3)
 Най-подходящата конфигурация на идентификационния код за говеда, която е в съответствие със стандартите, установени от Международната организация по стандартизация (ISO) за идентификация на животни, е или двубуквеният код на държавата, или трицифреният цифров код на държавата, както и индивидуален код на животното, състоящ се от максимум 12 цифри.
 (4)
 Освен това с конфигурацията на идентификационния код, която се предвижда с настоящия регламент, следва да се осигури функционирането на единния пазар не само за говеда, но и за овце и кози, когато конфигурацията на идентификационния код се изисква в съответствие с Регламент (ЕО) No 21/2004 на Съвета (3), независимо от средствата за идентификация, въведени в различните държави членки.
 (5)
 В Регламент (ЕО) No 911/2004 на Комисията (4) се определя форматът за кодиране, използван за идентифициране на държавата членка на произход, заедно с информация за отделното животно, която трябва да се постави върху видимите ушни марки. Форматът на кодиране на идентификацията е двубуквеният код на страната заедно със самостоятелен код на животното, състоящ се от максимум 12 цифри.
 (6)
 Конфигурацията на идентификационния код за говеда следва да е приложима и за класическите ушни марки, и за електронните идентификатори, като тези кодове следва да бъдат оперативно съвместими, да могат да бъдат обменяни по електронен път и да бъдат четими във всички държави членки. Поради това Регламент (ЕО) No 911/2004 следва да бъде изменен, за да съдържа препратка към идентификационния код, който се определя в настоящия регламент.
 (7)
 В член 1, параграф 2 от Регламент (ЕО) No 911/2004 се предвижда обаче, че Испания, Ирландия,